Boris Johnson, forsætisráðherra Bretlands, hefur beðist afsökunar á framgöngu breskra hermanna sem skutu tíu manns til bana í Ballymurphy hverfinu í Belfast á Norður Írlandi árið 1971. Ættingjar þeirra sem létust gefa hins vegar lítið fyrir afsökunarbeiðnina.
Í ágúst árið 1971 réðst bresk herdeild inn í Ballymurphy-hverfið í Belfast á Norður-Írlandi. Tíu óbreyttir borgarar voru skotnir til bana í þriggja daga umsátursástandi í hverfinu.
Ættinginar hinna látnu hafa allar götur síðan viljað láta rannsaka dauðsföllin og hreinsa látna ættingja sína af ásökunum um að hafa verið vopnuð eða á mála hjá Írska lýðveldishernum. Réttarrannsókn á atburðunum hófst árið 2018 og niðurstaða rannsóknarinnar var tilkynnt á þriðjudag.
Þar segir meðal annars að þau tíu sem létust hafi öll verið óvopnuð og hafi á engan hátt ógnað hermönnunum eða sýnt af sér hegðum sem réttlætir eða útskýrir örlög þeirra.
Ættingjar fögnuðu niðurstöðunni en gagnrýndu harðlega framgöngu og frásagnir hersins og þátttöku breskra stjónvalda í að þagga málið niður.
Boris Johnson, forsætisráðherra Bretlands, hringdi í Arlene Foster fyrsta ráðherra Norður Írlands, í gær og baðst afsökunar fyrir hönd bresku stjórnarinnar. Yfirlýsingu sama efnis birti hann skömmu síðar.
John Teggart, er einn þeirra sem gaf hinsvegar lítið fyrir afsökunarbeiðni forsætisráðherrans. Faðir Teggarts, Daniel, er einn þeirra tíu sem voru skotin til bana í Ballymurphy hverfinu. Hann segir afsökunarbeiðnina almenns eðlis, henni sé ekki beint til aðstandenda þeirra sem létust. Þau hafi aldrei hitt né heyrt neitt frá ráðamönnum Bretlands.
Ættingjar þeirra tíu sem létust í áhlaupi breska hersins í Belfast á Norður Írlandi árið 1971 gefa lítið fyrir afsökunarbeiðni forsætisráðherra landsins vegna málsins. Rannsóknarréttur úrskurðaði á þriðjudag um sakleysi allra þeirra sem létust þennan dag. 